
A pilóta nélküli légijárművek szerepe a repülőterek biztonságának szavatolásában

A biztonság és a repülés kéz a kézben járó fogalmak, amióta az ember „elsajátította” a levegőbe emelkedés „képességét”. Az egyre jobban növekedő légiforgalom egyre több alkalmazottat igényel, viszont a repülés magasan képzett szakembereket követel meg minden téren. A humán erőforrásokkal szembeni magas elvárásoknak köszönhetően korlátozott a foglalkoztatható egyének száma, amelynek felkutatása, felkészítése, képzése, majd ennek folyamatos szinten tartása nem egyszerű feladat, így a „megfelelő dolgozó” biztosítása a repülőterek számára sok-sok fejtörést okoz.
Ennek a problémának a megoldása a megfelelő paraméterekkel rendelkező, feladatspecifikus drónok alkalmazása lehet. Az elmúlt években számos kutatás bizonyította már azt, hogy a drónok/ (lég/földi) robotok igen sok téren képesek helyettesíteni (vagy csupán a feladatukat könnyebbé, egyszerűbbé tenni) az embereket, és akár sokkal jobb minőségű munkát is tudnak végezni. A drónok repülőtéri használata nagyon érzékeny téma, amely előfordulása rendkívül széles spektrumon értelmezhető a repülésbiztonsági szempontoktól a jogellenes beavatkozások elleni védelemig terjedőleg. Ez azonban nem változtat azon a tényen, hogy a drónok nagyon hatékony eszközök; sőt, egyesek szerint az utóbbi idők egyik legnagyobb technológiai forradalmának részét képezik.
Az elmúlt 2.5 szemeszterben, amióta tanulom, kutatom a drónok alkalmazásának lehetőségeit a katonai, civil szegmensben, azóta számomra tisztán kirajzolódott az, hogy ez mennyire fontos, frekventált téma a légiközlekedésben is. Ezen belül ez a téma, ami az aktuális tanszéki kutatáshoz is tartozik, a repülőtereken a drónok együttes alkalmazása a „hagyományos” repülőgépekkel, egy olyan kérdés, amellyel nagyon komoly áttöréseket lehet elérni a mai modern légiközlekedés minden szegmensében. A drónok olyan kiaknázatlan lehetőségekkel bírnak, amelyek képesek gyökerestül megváltoztatni a légiközlekedést egy nagyon jó és biztonságos irányba. A fenti állításokat ez a TDK dolgozatom is sziklaszilárdan alátámasztja. A dolgozatban feldolgozott témáimból levont következtetések után tisztán körvonalazódik az, hogy a drónok/ drón rendszerek milyen nagy mértékben képesek megkönnyíteni a repülőterén végzett munkálatokat, a repülőműszaki tevékenységtől kezdve, a reptérkarbantartáson át, a biztonság fenntartásáig.
A dolgozat megírásával ennek a területnek a bemutatása, értelmezése és innovatív gondolatok ébresztése volt a célom.



